《题侯元经天姥图次胡稚威韵》
清代·沈廷芳

曦光真同赴壑蛇，身堕尘海无津涯。名山之约十年负，清游空絷白鼻騧。

梦魂忽忽到天姥，山耶云耶路半遮。云衣逢逢花黄鹤，山陂叠叠披青霞。

野水无人起光怪，匹练旋见金背蟆。天门詄荡回鸾车，却入迮径多书花。

凉风萧萧吹我醒，檐前松月枝横斜。晨坐孤亭依树杪，庭宇窅深客来少。

诸翁手提一灯画，开言首道侯生好。吾知生也天下才，奇崛文章冰雪抱。

即观此图见性灵，尘壒难侵空翠绕。峭然坐我天姥下，对之恨未识生早。

野鹿山麋本寡俦，两心契合堪绝倒。丹梯百丈凌清都，福地洞天何处无。

与生久客胡为乎，惊沙眯目时模糊。生既居山与山别，卧游日日携此图。

盍学叔{辶巳}且远去，持竿大泽随鸥鹭。不然思报信陵恩，慷慨夷门法乃祖。

我惜时无真豪雄，爱才讵少昌黎公。笔摇五岳那终穷，肯艳春碧轻秋红。

麻鞋亦登天子殿，仙骨自到蓬莱宫。他时却恐置身昆阆顶，回望天姥一气青濛濛。

作者简介：（1702—1772）浙江仁和人，本姓徐，字椒园，一字畹叔。乾隆初，由监生召试鸿博，授庶吉士，散馆授编修，迁山东道监察御史，疏请免米豆税。官至山东按察使。少从方苞学古文，从查慎行学诗，亦究心经学。有《十三经注疏正字》、《理学渊源》、《隐拙斋集》等。